b'\n_START_ARTICLE_\nHilarij Vodopivec\n_START_SECTION_\n\xc5\xbdivljenje in delo\n_START_PARAGRAPH_\nVodopivec, sin u\xc4\x8ditelja F. Vodopivca je \xc5\xa1tudiral pravo v Gradcu in na Dunaju. Po kon\xc4\x8danem \xc5\xa1tudiju je stopil v finan\xc4\x8dno slu\xc5\xbebo ter slu\xc5\xbeboval po raznih krajih Avstro-Ogrske. Leta 1920 je postal predstojnik odseka v generalnem ravnateljstvu neposrednih davkov v Beogradu in na\xc4\x8delnik v finan\xc4\x8dnem minstrstvu vlade Kraljevine SHS. V Beogradu je ostal vse do upokojitve leta 1929. Za svoje delo je bil med drugim odlikovan z redom sv. Save 4. razreda in redom belega orla 5. razreda._NEWLINE_Pripravil je ve\xc4\x8d zakonov, mdr. tudi Zakon o davkih na poslovni promet. Napisal je bro\xc5\xa1uro Kako si sam izra\xc4\x8dunam davek (1930, raz\xc5\xa1irjena 1934) ter ve\xc4\x8d \xc4\x8dlankov zlasti o neposrednih davkih in njihovi reformi. V italijan\xc5\xa1\xc4\x8dino je prevedel Gregor\xc4\x8di\xc4\x8devo pesem So\xc4\x8di. Ukvarjal se je tudi s tehni\xc4\x8dnimi poskusi, izna\xc5\xa1el meridiansko uro in jo patentiral. Bil je podpornik dija\xc5\xa1ke mladine in raznih mladinskih organizacij. Med slu\xc5\xbebovanjem v Beogradu je po\xc5\xbertvovalno interveniral v prid primorskih rojakov.'